NARIADENIE KOMISIE (ES) č. 1990/2004
z 19. novembra 2004
stanovujúce prechodné opatrenia vo vinárskom sektore vzhľadom na pristúpenie Maďarska k Európskej únii
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, najmä jeho článok 41, ods. 1,
keďže:
(1)
Nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1) stanovuje vo svojom článku 27 ods. 3, že akákoľvek fyzická osoba alebo právnická osoba, alebo skupiny takýchto osôb, ktoré vyrobili víno, majú povinnosť odovzdať na destiláciu všetky vedľajšie výrobky, ktoré vznikli pri takejto výrobe.
(2)
Nariadenie Komisie (ES) č. 1623/2000 z 25. júla 2000 stanovujúce podrobné pravidlá pre uplatňovanie nariadenia (ES) č. 1493/1999 o spoločnej organizácii trhu s vínom vzhľadom na trhový mechanizmus (2), stanovuje vykonávacie pravidlá tejto destilácie a jeho článok 49 stanovuje niektoré výnimky z tejto povinnosti.
(3)
Maďarsko prijalo opatrenia potrebné na vykonávanie tejto destilácie, avšak kapacity liehovarov, ktoré by mali byť zriadené a v ktorých sa vedľajšie výrobky spracovávajú sú ešte stále nedostačujúce. Navyše sa vo vinárskom roku 2004/2005 očakáva bohatá úroda. Maďarsku by sa preto malo povoliť, aby udelilo niektorým kategóriám výrobcov výnimku z povinnosti destilovať vedľajšie výrobky, ktoré vznikajú pri výrobe vína.
(4)
S cieľom umožniť uplatnenie odchýlky udelenej Maďarsku počas celého vinárskeho roka, je potrebné, aby sa nariadenie začalo uplatňovať od 1. augusta 2004.
(5)
Opatrenia stanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Odchylne od článku 49 ods. 4 písmeno a) nariadenia (ES) č. 1623/2000 môže Maďarsko na vinársky rok 2004/2005 stanoviť, že všetci výrobcovia, ktorých množstvo výroby vo svojich vlastných zariadeniach nepresiahne 500 hl, môžu splniť svoju povinnosť dodať všetky vedľajšie výrobky na destiláciu odovzdaním týchto výrobkov na kontrolu.
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Uplatňuje sa od 1. augusta 2004.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 19. novembra 2004